
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prešov 1NcKR/12/2015 8115217232 21. 08. 2024 JUDr. Štefan Tomašovský ECLI:SK:OSPO:2024:8115217232.2
Uznesenie Okresný súd Prešov v právnej veci navrhovateľa – dlžníka: A. B., nar. XX.XX.XXXX, trvale bytom XXX XX C. XX o návrhu dlžníka na oddlženie, takto rozhodol: Dlžníka: A. B., nar. XX.XX.XXXX, trvale bytom XXX XX C. XX
o d d l ž u j e.
odôvodnenie: 1. Navrhovateľ podaním zo dňa 25.05.2015 žiadal, aby súd rozhodol o jeho oddlžení. V návrhu uviedol, že vyjadruje poctivý zámer vynaložiť primerané úsilie na uspokojenie svojich veriteľov. 2. Okresný súd Prešov uznesením č. k. 2K/48/2015-50 zo dňa 07.08.2015, zverejneným v Obchodnom vestníku dňa 13.08.2015, vyhlásil konkurz na majetok dlžníka a do funkcie správcu ustanovil: JUDr. Renáta Vorobeľová, so sídlo kancelárie Lipová 1, 066 01 Humenné. 3. Okresný súd Prešov uznesením č. k. 2K/48/2015-87 zo dňa 25.08.2021, zverejneným v Obchodnom vestníku dňa 31.08.2021, odvolal JUDr. Renátu Vorobeľovú z funkcie správcu dlžníka a následne uznesením č. k. 2K/48/2015-91 zo dňa 01.10.2021, zverejneným v Obchodnom vestníku dňa 07.10.2021 ustanovil do funkcie správcu dlžníka: JUDr. Mgr. Zuzana Sláviková, so sídlom kancelárie Terchovská 30, Prešov 080 01. 4. Uznesením č. k. 2K/48/2015-124 zo dňa 03.07.2024, publikovaným v Obchodnom vestníku dňa 10.07.2024 súd zrušil konkurz vyhlásený na majetok dlžníka po splnení konečného rozvrhu výťažku. Predmetné uznesenie nadobudlo právoplatnosť dňa 27.07.2024. 5. Správca JUDr. Mgr. Zuzana Sláviková v podaní doručenom súdu dňa 24.06.2024 uviedla, že dlžník si v priebehu konkurzu riadne plnil svoje povinnosti. 6. Podľa § 206f ods. 1 zákona č. 7/2005 Z.z. o konkurze a reštrukturalizácii a o zmene a doplnení niektorých zákonov v znení neskorších predpisov (ďalej len "ZKR"), konania začaté pred 1. marcom 2017 sa dokončia podľa právnych predpisov účinných do 28. februára 2017. 7. Podľa §206f ods. 4 ZKR, ak súd vyhlásil konkurz podľa právnych predpisov účinných do 28. februára 2017 a po zrušení konkurzu sú dôvody, aby súd dlžníkovi oddlženie povolil a doposiaľ o povolení oddlženia nerozhodol, súd rozhodne o oddlžení dlžníka, ak zistí, že dlžník počas konkurzného konania riadne plnil svoje povinnosti ustanovené týmto zákonom; ustanovenia § 166f 166g sa v takom prípade použijú primerane. 8. Podľa § 166 ods. 1 ZKR účinného do 28.02.2017, dlžník – fyzická osoba má právo sa po zrušení konkurzu za podmienok ustanovených týmto zákonom domáhať na súde zbavenia svojich dlhov. O možnosti oddlženia súd dlžníka v konkurznom konaní primerane poučí.
9. Podľa § 166 ods. 2 ZKR účinného do 28.02.2017, dlžník nemá právo domáhať sa zbavenia svojich dlhov, ak bol konkurz zrušený preto, že majetok dlžníka nepostačoval ani na úhradu pohľadávok proti podstate. 10. Podľa § 167 ods. 1 ZKR účinného do 28.02.2017, návrh na oddlženie je oprávnený podať dlžník, ktorý je fyzickou osobou, spolu s návrhom na vyhlásenie konkurzu, prípadne počas konkurzného konania až do zrušenia konkurzu. Návrh na povolenie oddlženia okrem všeobecných náležitostí návrhu musí obsahovať aj odôvodnenie, ktoré vyjadruje poctivý zámer dlžníka vynaložiť primerané úsilie na uspokojenie svojich veriteľov. 11. Podľa § 167 ods. 2 ZKR účinného do 28.02.2017, súd oddlženie dlžníka povolí, ak zistí, že dlžník počas konkurzného konania riadne plnil svoje povinnosti ustanovené týmto zákonom, inak jeho návrh na oddlženie zamietne. O povolení oddlženia rozhodne súd bezodkladne po zrušení konkurzu. 12. Podľa § 171 ods. 2 ZKR účinného do 28.02.2017, po uplynutí skúšobného obdobia súd aj bez návrhu uznesením rozhodne o oddlžení dlžníka. Uznesenie súd doručí dlžníkovi a správcovi; uznesenie tiež bezodkladne zverejní v Obchodnom vestníku. Pohľadávky, ktoré zostali po zrušení konkurzu neuspokojené a ktoré neboli uspokojené ani počas skúšobného obdobia, sa zverejnením uznesenia o oddlžení v Obchodnom vestníku stávajú voči dlžníkovi nevymáhateľné. Zverejnením uznesenia o oddlžení v Obchodnom vestníku tiež zaniká funkcia správcu a končí sa skúšobné obdobie. 13. Podľa § 199 ods. 1 ZKR, ak tento zákon neustanovuje inak, uznesenia a iné písomnosti súdu sa v konaniach podľa tohto zákona doručujú ich zverejnením v Obchodnom vestníku. Uznesenie, ktoré sa zverejňuje v Obchodnom vestníku, sa zverejňuje bez odôvodnenia. 14. Podľa § 199 ods. 9 ZKR, ak tento zákon neustanovuje inak, za deň doručenia súdneho rozhodnutia alebo inej písomnosti sa považuje nasledujúci deň po zverejnení súdneho rozhodnutia alebo inej súdnej písomnosti v Obchodnom vestníku. Rovnako písomnosti, ktoré sa podľa tohto zákona zverejňujú v Obchodnom vestníku, sa považujú na účely tohto zákona za zverejnené nasledujúci deň po ich zverejnení v Obchodnom vestníku. 15. Súd po preštudovaní spisového materiálu zistil, že sú dané dôvody, aby súd povolil dlžníkovi oddlženie v zmysle ZKR účinného do 28.02.2017. Návrh na oddlženie podal dlžník, ktorý je fyzickou osobou, návrh obsahoval aj odôvodnenie, ktoré vyjadrovalo poctivý zámer dlžníka vynaložiť primerané úsilie na uspokojenie veriteľov, návrh bol podaný spolu s návrhom na vyhlásenie konkurzu, konkurz nebol zrušený preto, že majetok dlžníka nepostačoval ani na úhradu pohľadávok proti podstate a dlžník si počas konkurzného konania riadne plnil svoje povinnosti. 16. Súd však doposiaľ nerozhodol o povolení oddlženia dlžníka ( nezačalo plynúť teda ani trojročné skúšobné obdobie ) a preto v zmysle §206f ods. 4 ZKR rozhodol rovno o oddlžení dlžníka, keďže ten si počas konkurzného konania riadne plnil svoje povinnosti. 17. Zverejnením tohto uznesenia v Obchodnom vestníku sa pohľadávky, ktoré zostali po zrušení konkurzu neuspokojené, stavajú voči dlžníkovi nevymáhateľné, čím sa vlastne voči nemu menia na naturálne obligácie, ktoré naďalej existujú, len ich nie je možné uplatniť voči dlžníkovi súdnou cestou. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:OSPO:2024:8115217232.2 (dáta aktuálne k 12. 11. 2026). Záväzné je znenie zverejnené súdom.




